Document ID: 32009R0181

KOMISSION ASETUS (EY) N:o 181/2009,
annettu 6 päivänä maaliskuuta 2009,
kiinteään hintaan tehtävien voin interventio-ostojen lopettamisesta 31 päivään elokuuta 2009 asti
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon maatalouden yhteisestä markkinajärjestelystä ja tiettyjä maataloustuotteita koskevista erityissäännöksistä (yhteisiä markkinajärjestelyjä koskeva asetus) 22 päivänä lokakuuta 2007 annetun neuvoston asetuksen (EY) N:o 1234/2007 (1),
ottaa huomioon neuvoston asetuksen (EY) N:o 1255/1999 soveltamista koskevista yksityiskohtaisista säännöistä voin markkinoiden interventiotoimenpiteiden osalta 5 päivänä helmikuuta 2008 annetun komission asetuksen (EY) N:o 105/2008 (2) ja erityisesti sen 12 artiklan 2 kohdan,
sekä katsoo seuraavaa:
(1)
Jäsenvaltioiden asetuksen (EY) N:o 105/2008 12 artiklan 1 kohdan mukaisesti 5 päivänä maaliskuuta 2009 toimittamien ilmoitusten perusteella interventioon 1 päivästä maaliskuuta 2009 alkaen tarjotun voin kokonaismäärä on ylittänyt asetuksen (EY) N:o 1234/2007 13 artiklassa vahvistetun 30 000 tonnin rajan. Sen vuoksi kiinteään hintaan tehtävät voin interventio-ostot olisi lopetettava 31 päivään elokuuta 2009 asti ja vahvistettava yhtenäinen prosenttimäärä jäsenvaltioiden toimivaltaisten viranomaisten 4 päivänä maaliskuuta 2009 vastaanottamille määrille, ja jäsenvaltioiden toimivaltaisten viranomaisten 5 päivänä maaliskuuta 2009 ja sen jälkeen saamat tarjoukset olisi hylättävä.
(2)
Voi on asetuksen (EY) N:o 105/2008 3 artiklan 5 kohdan mukaisesti pakattava ja toimitettava nettopainoltaan vähintään 25 kilogramman lohkoissa. Sen vuoksi voin määrät, jotka on kerrottu yhtenäisellä prosenttimäärällä, olisi pyöristettävä lähimpään 25 kilogrammaan.
(3)
Interventioelinten olisi ilmoitettava myyjille yhtenäisestä prosenttimäärästä ja kiinteään hintaan tehtävien ostojen lopettamisesta nopeasti näiden tietojen julkaisemisen jälkeen. Sen vuoksi tämän asetuksen olisi tultava voimaan päivänä, jona se julkaistaan Euroopan unionin virallisessa lehdessä,
ON ANTANUT TÄMÄN ASETUKSEN:
1 artikla
Lopetetaan kiinteään hintaan tehtävät voin interventio-ostot 31 päivään elokuuta 2009 asti.
Hyväksytään interventioon tarjottavaa voita koskevien, jäsenvaltioiden toimivaltaisten viranomaisten kultakin myyjältä asetuksen (EY) N:o 105/2008 12 artiklan 1 kohdan mukaisesti 4 päivänä maaliskuuta 2009 saamien tarjousten kokonaismäärä kerrottuna yhtenäisellä prosenttimäärällä, joka on 65,0821 %, ja sen jälkeen pyöristettynä lähimpään 25 kilogrammaan.
Hylätään jäsenvaltioiden toimivaltaisten viranomaisten 5 päivänä maaliskuuta 2009 ja sen jälkeen vastaanottamat tarjoukset.
2 artikla
Tämä asetus tulee voimaan päivänä, jona se julkaistaan Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 6 päivänä maaliskuuta 2009.

Labels: 2
3
17
18